
Délkelet-Ázsia „hedging” stratégiája a nagyhatalmi rivalizálás tükrében

Délkelet-Ázsia országai stratégiai elhelyezkedésük miatt mindig is a nagyhatalmak
érdeklődésének középpontjában álltak. A posztbipoláris korszakban Délkelet-Ázsia országai
újabb nagyhatalmi vetélkedéssel szembesültek, ahol egy régi-új szereplő, a földrajzilag és
kulturálisan közelebb álló Kína gazdasági befolyása és területi expanziós törekvései jelentik az
egyik kihívást, míg a másik oldalon az ismert „játékos” az Egyesült Államok ideológiai és
katonai jelenléte áll. Ebben a környezetben a régió országai a két nagyhatalom között
egyensúlyozva a „hedging” stratégiáját követik. Ez a stratégia a kockázatok minimalizálására és
a potenciális nyereségek maximalizálására épül, miközben elkerüli az egyértelmű elköteleződést
bármelyik nagyhatalom mellett. A dolgozat célja, hogy esettanulmányokon és a régió
fegyverbeszerzéseinek vizsgálatán keresztül bemutassa, miként jelenik meg ez a stratégia a
gyakorlatban, különös figyelmet fordítva az Egyesült Államokkal és Kínával kialakított
kapcsolatokra. Ezért kutatásomban két hipotézist állítottam fel, amelyek a délkelet-ázsiai
országok hedging stratégiájának különböző aspektusait vizsgálják. Az első hipotézis szerint a
délkelet-ázsiai országokban az Egyesült Államokkal való katonai együttműködés iránti igény a
Kína jelentette politikai és katonai fenyegetésre adott válaszként növekszik, a hedging stratégia
részeként. A második hipotézis azt állítja, hogy a délkelet-ázsiai országok fegyverbeszerzéseik
során tudatosan diverzifikálják beszállítóikat, hogy elkerüljék a túlzott függőséget bármelyik
nagyhatalom hadiiparától. A régió országai kihasználják a Kína által kínált gazdasági előnyöket,
például a BRI-befektetéseket, miközben az Egyesült Államokkal folytatott katonai
együttműködések – beleértve a közös gyakorlatokat és a fegyverbeszerzéseket – révén erősítik
pozíciójukat a kínai területi expanzióval szemben. A dolgozatban vizsgált hedging stratégia
lényege pont ez a nyereségmaximalizálás és kockázatminimalizálás. A kutatás eredményeként
elmondható, hogy a kiválasztott államok a hedging stratégia részeként keresik az Egyesült
Államokkal való együttműködést a kínai gazdasági befolyás ellensúlyozására és törekednek a
védelmi beszerzések diverzifikálására a nagyhatalmi függés elkerülésének érdekében.



